钦定古今图书集成/理学汇编/文学典/第260卷 > 《刘勰文心雕龙》 > 《杂文》
## 钦定古今图书集成/理学汇编/文学典/第260卷 > 《刘勰文心雕龙》 > 《杂文》

智术之子，博雅之人，藻溢于辞，辞盈乎气，苑囿文情，
故日新殊致。宋玉含才，颇亦负俗，始造对问，以申其
志，放怀寥廓，气实使之。及枚乘摛艳，首制《七发》，腴辞
云构，夸丽风骇，盖七窍所发，发乎嗜欲，始邪末正，所
以戒膏粱之子也。扬雄覃思，文阔业深，综述碎文璅
语，肇为连珠，其辞虽小，而明润矣。凡此三者，文章之
枝派，暇豫之末造也。自《对问》以后，东方朔效而广之，
名为《客难》，托古慰志，疏而有辨；扬雄《解嘲》，杂以谐谑，
回环自释，颇亦为工。班固《宾戏》，含懿采之华；崔骃《达
旨》，吐典言之裁；张衡《应问》，密而兼雅；崔寔《客讥》，整而
微质；蔡邕《释诲》，体奥而文炳；景纯《客傲》，情见而采蔚：
虽迭相祖述，然属篇之高者也。至于陈思《客问》，辞高
而理疏；庾敳客咨，意荣而文悴，斯类甚众，无所取裁
矣。原兹文之设，迺发愤以表志，身挫凭乎道胜，时屯
寄乎情泰，莫不渊岳其心，麟凤其采，此立本之大要
也。自《七发》以下，作者继踵，观枚氏首唱，信独拔而伟
丽矣。及傅毅《七激》，会清要之工；崔骃《七依》，入博雅之
巧；张衡《七辩》，结采绵靡；崔瑗《七厉》，植义纯正；陈思《七
启》，取美于宏壮；仲宣《七释》，致辩于事理。自桓麟《七说》
以下，左思《七讽》以上，枝附影从，十有馀家，或文丽而
义暌，或理粹而辞驳。观其大抵所归，莫不高谈宫馆，
壮语畋猎，穷瓌奇之服馔，极蛊媚之声色甘意摇骨
体艳辞动魂识，虽始之以淫侈，而终之以居正。然讽
一劝百，势不自反，子云所谓“先骋郑卫之声，曲终而
奏雅”者也。惟七厉叙贤，归以儒道，虽文非拔群，而意
实卓尔矣。自《连珠》以下，拟者间出，杜笃、贾逵之曹，刘
珍、潘勗之辈，欲穿明珠，多贯鱼目，可谓寿陵匍匐，非
复邯郸之步；里丑捧心，不关西施之嚬矣。惟士衡运
思，理新文敏，而裁章置句，广于旧篇，岂慕朱仲四寸
之珰乎，夫文小易周，思闲可赡，足使义明而词净，事
圆而音泽，磊磊自转，可称珠耳，详夫汉来杂文，名号
多品，或典诰誓问，或览略篇章，或曲操弄引，或吟讽
谣咏，总括其名，并归杂文之区，甄别其义，各入讨论
之域，类聚有贯，故不曲述，赞曰：“伟矣前修，学坚多饱，
负文馀力，飞靡弄巧，技辞”攒映，嘒若参昴。慕嚬之心，
于焉祗搅。